Dannelsesinstitutioner som social kapital:

Deres betydning for sammenhængskraft,

vækst og innovation på lokalt og regionalt plan.

**Indledning**

*Det er regeringens målsætning at holde fast i et Danmark, der hænger sammen. Det er vores ambition, at alle danskere, hvad enten de bor på landet eller i byen, har fornuftige vilkår og muligheder for et godt liv.*

(Ministeriet for By, Bolig og Landdistrikter 2012b, s. 6)

*Vores land er blevet rigt og stærkt, fordi vi generation efter generation har været gode til at arbejde sammen og stræbt efter lige muligheder for borgerne.*

(Regeringsgrundlag 2011, s. 5)

At landet fortsat skal hænge sammen har ikke kun at gøre med at sikre lige muligheder og vilkår, om man bor i by eller på land. Det har også at gøre med den sammenhængskraft, der gør at vi har været og stadig er gode til at arbejde sammen og skabe de lige muligheder for alle. Spørger man, hvad der gør, at vi er gode til alt det, vil nogle forskeres (ex. Lars Torpe og Gunnar Lind Haase Svendsen) svar være, at vi har en stor beholdning af social kapital. Undersøgelser viser endda, at vi i Danmark har verdensrekord i social kapital (Svendsen 2006, s. 20). Det skyldes bl.a. velfungerende statslige institutioner, som sikrer at alle bliver behandlet lige og retfærdigt, et højt uddannelsesniveau og en lav økonomisk ulighed.

Udviklingen i samfundet gør, at balancen for det lige og retfærdige nemt kan tippe. Eksempelvis føler borgere rundt om i Danmark, at sammenhængskraften i deres lokalsamfund er truet pga. af ændringer i skolestrukturen, der har betydet skolelukninger. Mange er allerede effektueret og flere kommer til. Der er derfor behov for at undersøge hvilken betydning skolerne har for lokalsamfund? Er de blot et fælles mødested? Eller er det fællesskabet om læringen? Og hvad kan man gøre for at sikre den sociale kapital i lokalsamfundet? I stedet for at begrænse feltet til at undersøge skolers betydning, er det relevant også at inkludere institutioner, hvor der foregår læring på andre planer end skole som f.eks. kirken, højskoler, universitet, museer. Der er derfor brug for et bredere begreb, der kan omfatte det hele som dannelsesinstitutioner. I nærværende projekt eksemplificeres de foruden skoler ved videregående uddannelser og museer.

Projektet har til formål at udvikle en metode, der kan udmåle værdien af dannelsesinstitutionerne i et lokalsamfund, og derudfra udvikle strategier for at sikre den værdi i lokalsamfundet. Meningen er at en sådan metode skal kunne bruges i et hvilket som helst dansk lokalsamfund.

Kan man få den sociale kapital til at trives, skaber man tryghed og tillid hos borgerne, og har man tillid til hinanden, er det lettere at finde løsninger på problemerne (Torpe 2009, s. 12). Det kunne være en måde at forbedre levevilkårene i lokalsamfundene på, og samtidig understøtte regionernes og kommunernes udviklingsplaner om bosætningspræferencer.

**Forskningsspørgsmål**

Deraf følger følgende forskningsspørgsmål:

1. Hvilken rolle spiller dannelsesinstitutioner for den sociale kapital?
2. Kan man udvikle strategier for at bibeholde den sociale kapital og eventuelt styrke den?

**Baggrund**

Der sker i øjeblikket store forandringer i samfundet demografisk og uddannelsesmæssigt. Befolkningstallet i Danmark stiger, og en opgørelse fra Ministeriet for By, Bolig og Landdistrikter viser, at befolkningstilvæksten især sker i byerne. Den har været størst i de fire største byer[[1]](#footnote-1), men også byer på mellem 5.000 og 99.999 indbyggere har kendt en markant stigning i indbyggertallet (Ministeriet for By, Bolig og Landdistrikter 2012b, s. 12). Befolkningssammensætningen viser desuden, at den største andel af de 25-49 årige bor i bykommunerne[[2]](#footnote-2), mens den største andel af de 50-64 årige og personer på 65 og derover bor i yderkommunerne (ibid., s. 14).

På uddannelsesområdet kan man se, at selv om uddannelsesniveauet er stigende, er stigningen ikke jævnt fordelt geografisk. Der er en tendens til, at en væsentlig mindre andel af befolkningen i yder- og landkommuner har en videregående uddannelse (Ibid., s. 15), og at en større andel af befolkningen i de kommuner har en erhvervsfaglig uddannelse (Ibid.).

Selv om disse forandringer ikke ser ud til at have slået igennem i undersøgelser om danskernes tryghed til samfundsinstitutionerne og tilfredsheden med livet (bl.a. Jørgen Goul Andersen og Jens Fryhn Sørensen), sker der dog også på dette område forandringer. I forbindelse med ændringer i skolestrukturen, der startede efter det seneste kommunalvalg i 2009 blev vi alle vidner til de massive protester fra borgere i form af læsebreve, marcher og borgermøder. De frygtede, at lukkede man deres skole, lukkede man samtidig deres lokalsamfund. Hvorvidt dette vil ske, er for tidligt at sige noget om, for de første skolelukninger blev først effekturet i 2011. Til gengæld er det sandsynligvis ikke de sidste skolelukninger.

Bortset fra store undersøgelser som Trygfondens Tryghedsmåling, Den Danske Værdiundersøgelse og Europaparlamentets holdningsundersøgelser, som er såkaldte holdningsundersøgelser, der gentages med mellemrum, findes der kun ganske få undersøgelser om konsekvenser af samfundsændringerne på sammenhængskraften.

Indenfor de sidste 10 år er der lavet to undersøgelser om konsekvenserne af skolelukninger. Egelund og Laustens kvalitative undersøgelse fra 2004 ”Skolenedlæggelse. Hvilken betydning har det for lokalsamfundet?” og Teknologisk Instituts kvantitative undersøgelse fra 2008 ”Skoler i landdistrikter”. Undersøgelserne kommer samstemmende frem til, at skolelukningen er et resultat af en forudgående tilbagegang i et lokalområde. Egelund og Lausten konkluderer yderligere, at en skolelukning ikke har større betydning for ejendomspriser, fritids- og kulturelle tilbud, indkøbsmuligheder eller infrastruktur (Egelund og Laustsen 2004, s. 50 og 57).

I 2012 undersøgte DGI (de Danske Gymnastik- og Idrætsforeninger) medlemstallene for 55 idrætsforeninger, hvor den lokale skole er lukket, og der var en klar sammenhæng mellem skolelukninger og faldende medlemstal i idrætsforeningen blandt børn og unge. Antallet af 0 og 18 årige medlemmer er faldet fra 9447 i 2008 til 7437 i 2011 (Andersen, M. L. 2012).

Der er altså tale om et forholdsvis uudforsket område, og der er et behov for nærmere undersøgelse af sammenhængskraften i lokalsamfund, og forsøge at afdække, hvad det er borgerne er bange for at miste.

**Teori**

Social kapital er et begreb, der bruges til at beskrive den kraft eller ”lim”, der får et samfund til at hænge sammen.

Flere teoretikere har defineret begrebet social kapital, her i blandt står især tre helt centralt Pierre Bourdieu, James Coleman og Robert D. Putnam.

Ifølge Bourdieu er social kapital summen af eksisterende eller potentielle ressourcer, som det enkelte individ eller gruppe har rådighed over i kraft af netværk af stabile relationer og mere eller mindre officielt anerkendte forbindelser (Bourdieu 1986, s. 51). Omfanget og værdien af den sociale kapital, som den enkelte kan besidde, er afhængig af størrelsen af netværket og forbindelserne, og størrelsen af den kapital som de øvrige medlemmer af netværket besidder.

For Coleman er social kapital en ressource, der muliggør, at den enkelte opnår sit mål. Den opstår mellem mennesker, der indgår i sociale forbindelser og netværk baseret på grundlæggende principper om tillid, gensidighed og normer (Rosemeier 2007, s. 18). Social kapital er ikke noget den enkelte besidder men ligger i strukturen af menneskenes relationer (ibid. s. 19).

I dette projekt er det imidlertid mest relevant at benytte Putnams definition af social kapital. ”Hvor fysisk kapital referer til fysiske ting, human kapital refererer til individernes ejendele, refererer social kapital til forbindelserne mellem individer – sociale netværk, normer om gensidighed og tillid der opstår mellem dem” (Putnam 2000, s. 19).

Når ordet kapital bruges i den forbindelse, er det for at sige, at det er noget, der kan investeres i som en værdi (Hegedal, 2008). Værdien opstår ved et samarbejde mellem en gruppe mennesker baseret på regelmæssig, personlig kontakt og tillid (Svendsen 2007, s. 1). Når folk har tillid til hinanden og samarbejder, opstår der tiltag som kan være til gavn for alle, som f.eks. bygningen af multihuse og kulturhuse (Svendsen 2007, s. 1-2). Med andre ord, individers engagement i deres lokalsamfund kan på sigt føre til forbedrede levevilkår for hele lokalsamfundet (Rosenmeier 2007). Den type social kapital kaldes også brobyggende. Putnam skelner mellem to typer af social kapital: den brobyggende og den bindende. Den brobyggende sociale kapital er baseret på åbne netværk, hvor alle er velkomne, og man har tillid til mennesker man ikke kender, som f.eks. i en idrætsforening. Den bindende er derimod baseret på lukkede netværk, hvor ikke alle er velkomne, og hvor man kun har tillid til mennesker, man kender, som f.eks. familien. Den brobyggende sociale kapital er altid god, mens den bindende f.eks. i form af familien kan være god, men også kan være aggressiv og endda samfundsskadelig eksempelvis i form af en bande (Svendsen 2007, s. 4). I dette projekt fokuseres på den brobyggende sociale kapitals egenskaber.

Hjørnestenen i social kapital er princippet om en generaliseret gensidighed eller social tillid. Som Putnam formulerer det: ”Honesty and trust lubricate the inevitable frictions of social life” (Putnam 2000, s. 135). Har vi tillid, og mærker vi tillid, kan omkostninger ved kontrol og forbehold overfor andre reduceres. Tillidsfulde individer har desuden nemmere ved at løse fælles problemer, og oplever en højere økonomisk vækst (Dinesen & Sønderskov 2012, s.87). Tillid kan med andre ord blive til en samfundsøkonomisk fordel. Tillid regnes derfor også i dag som en vigtig indikator for et lands velstand (Svendsen 2011, s. 14) og en væsentlig ressource for ethvert moderne samfund (Dinsen & Søndersov 2012, s. 87).

Når social kapital skal operationaliseres har man i de store nationale og internationale undersøgelser af social kapital (fx den danske værdiundersøgelse[[3]](#footnote-3), Eurobarometer undersøgelser Verdensbanken) målt på tilnærmede mål som social tillid, foreningsmedlemsskab og udførelsen af frivilligt arbejde i foreninger.

Tillid inddeles ofte i tre forskellige typer. Social tillid (tillid til andre mennesker generelt), institutionel tillid (tillid til vigtige samfundsinstitutioner som f.eks. restvæsenet, politiet, regeringen og den offentlige administration) og partikulær tillid (tillid til konkrete personer som man kender i forvejen f.eks. naboer, familie og venner). I de fleste hidtidige undersøgelser om social kapital har man især brugt den sociale og den institutionelle tillid, men forskere har været inde på, at den partikulære tillid kan have betydning for målingen af den sociale kapital især i mindre lokalsamfund, hvor alle kender alle (Sørensen, Svendsen og Jensen 2011). Eftersom casene er sat til mindre lokalsamfund vil det være særdeles interessant at inkludere netop det aspekt i den empiriske del.

Foreningsdeltagelse deles gerne ind i medlemskab af foreninger og et engagement i foreningen i form af ubetalt, frivilligt arbejde.

Med gensidighed menes forventninger om udveksling af tjenester, man gør noget for fællesskabet i forventning om selv at nyde godt af det på et senere tidspunkt. Det kaldes også den generaliserede reciprocitetsnorm, og har ikke været brugt i den danske værdiundersøgelse.

**Case og metode**

Projektet består af 3 forskellige konkrete cases, der alle har deres udgangspunkt i Nordjylland, og tilsammen dækker 5 af de 11 kommuner, og hver især har fået særlige bevillinger:

*Skoleprojektet:* Dækker 22 landsbyer i Vesthimmerlands Kommune og har fået en bevilling fra Ministeriet for By, Bolig og Landdistrikter.

*FlexVid*: Et projekt UCN kører, hvor de har flyttet 4 af deres uddannelser ud i 5 forskellige byer i Nordjylland. Projektet dækker Thisted, Hjørring, Frederikshavn, Farsø og Hobro. Projektet er støttet af Den Europæiske Socialfond.

*Marifus (Maritime Inlands – Past, Present and Future Strengths):* Er et stort EU-projekt der handler om udvikling af kulturarvsmiljøer i Danmark og Sverige, nærmere bestemt Limfjorden, Vendsyssels kattegatkyst og Trollhätte Kanal og Vänern. Den danske del af projektet dækker Løgstør, Sæby, Frederikshavn og Skagen.

Eftersom der er tale om 3 forskellige projekter, er det oplagt at lave en artikelbaseret afhandling, hvor hver case har sin egen artikel.

Til at binde det hele sammen skal der desuden en særskilt del med en introduktion, der sætter projektet ind i en forståelsesramme omkring begreber som landdistrikt, uddannelsessituationen i Nordjylland, og den politiske fokus i regionen. Den del skal også indeholde hidtidige empiriske bidrag på området, et teoriafsnit, et metodeafsnit, de tre cases i hver sit afsnit, og endelig en afslutning der konkluderer og perspektiverer på resultaterne fra de tre cases.

Således kan de tre interessenter i dette projekt hver især blive tilgodeset med en rapport samt en videnskabelig artikel.

Den empiriske del bliver en blanding af spørgeskemaundersøgelser, interviewbaserede undersøgelser og fokusgrupper, der analyseres såvel kvalitativt som kvantitativt. Selve undersøgelsesdesignet vil blive gennemgået i den enkelte beskrivelse af casene nedenfor. Bagrunden for den blandede dataindsamling er dels at vi, for den ene case’ vedkommende, er flere følgeforskere. Vi er derfor nødt til at koordinere forskningen, så den tilgodeser os alle. Imidlertid har de tre cases samme teoretiske udgangspunkt, nemlig den sociale kapital. Det kunne derfor være interessant at belyse den fra flere vinkler. Det lægger op til at bruge den såkaldte *mixed methods research* (MMR), hvor man netop indsamler, analysere og blander kvantitative og kvalitative data bl.a. for at give en bedre forståelse af et givet forskningsproblem (Creswell and Plano Clark 2010). Jennifer Green præciserer definitionen ved at tilføje, at MMRer en måde at undersøge den sociale verden på, der ”actively invites us to participate in dialogue about multiple ways of seeing and hearing, multiple ways of making sense of the social world, and multiple standpoints on what is important and to be valued and cherished” (Green 2007, s. 20). Således bliver MMR ikke kun en metode til indsamling og analyse af data, men også til en metodologi, der giver filosofiske perspektiver.

Der er flere måder konkret at *mixe* dataene på. De kan lægges sammen, hvilket kort vil sige, at man kombinerer kvalitative data f.eks. i form af tekst med kvantitative data i numerisk form (Cresswell og Plano-Clark 2010). De kan også forbindes, i det tilfælde analysere man det ene datasæt, f.eks. det kvalitative og bygger dernæst den kvantitative dataindsamling på de resultater (Ibid). Endelig kan de indlejres i hinanden, det vil sige at et sekundært datasæt bliver indlejret i et større primært datasæt (Ibid.).

Den forskelligartede dataindsamling i de tre cases, gør det interessant at lægge data sammen, det kunne f.eks. gøres ved hjælp af softwareprogrammet Nvivo

I den forbindelse er det relevant at lægge et udlandsophold hos Jennifer Green v. University of Illinois, at Urbana-Champaign på *Department of Educational Psychology*, indenfor *Studies of Interpretive Statistical Measurement and Evaluative Methodologies for Education* for at lære mere om analyser indenfor *Mixed Methods Research*. Jennifer Green er i øvrigt tilknyttet Institut for Læring og Filosofi, Aalborg Universitet som adjungeret.

**De 3 cases**

De 3 cases bliver her hver for sig beskrevet med formål og undersøgelsesdesign.

Skoleprojektet

Denne del har til formål at udvikle en metode, der kan udmåle en skoles sociale kapital i lokalsamfundet og ud fra den udvikle strategier til sikring af den kapital i lokalsamfundet.

Projektet er foranlediget af de mange skolelukninger i de sidste par år og borgernes efterfølgende voldsomme protester. På trods af to undersøgelsers konklusioner om det modsatte, frygter borgerne, at man ved at lukke den lokale skole samtidig lukker lokalsamfundet.

Casen bliver Vesthimmerlands Kommune, nærmere bestemt de 22 landsbyer kommunen har defineret som sådan i beskrivelsen af bymønstre i kommunen. Første del består af en systematisk gennemgang af foreningsliv, netværk og mødesteder i de 22 landsbyer, en kortlægning af nedlagte og fungerende skoler, inkl. folkeskoler, friskoler og efterskoler, og en gennemgang af debatten omkring ændringerne i skolestruktur. Anden del består af 44 interviews, 2 personer fra hver af de 22 landsbyer vil blive interviewet bl.a. om betydningen af fælles mødesteder, brugen og betydningen af skolen og forslag til at styrke fællesskabet og den partikulære tillid i landsbyen.

Flexvid

University College Nordjylland (UCN) lancerede i 2012 en ny uddannelsesmodel for 4 af deres uddannelser: radiograf, lærer, bygningskonstruktør og markedsføringsøkonom. De fire uddannelser bliver udbudt i 4 kommuner, Thisted, Frederikshavn, Mariagerfjord og Vesthimmerland. Indholdet i uddannelsen er det samme, som hvis man læser på traditionel vis, men undervisningsformen er lagt til rette mere fleksibelt, så man kan blive i sit nærmiljø og komme tættere på erhvervslivet i nærområdet. Undervisningen vil ind i mellem foregå på UCN i Aalborg og Hjørring, men for det meste vil den foregå på såkaldte uddannelsesstationer i Thisted, Frederikshavn, Hobro eller Farsø, i lokale virksomheder, som fjernestuderende hjemmefra alene eller i mindre grupper. Undervisningen kan f.eks. foregå via videokommunikation med andre studerende på samme hold på UCN’s uddannelsessteder i Aalborg og Hjørring. Det gør det bl.a. muligt at oprette hold, selv om der kun er få tilmeldte.

Formålet med denne form for uddannelse er dels at flytte nogle uddannelser ud i yderområderne af regionen, dels med en mere fleksibel uddannelsesform at få fat i nogle af de unge, der måske ellers ville have fravalgt videre uddannelse.

Det overordnede formål med denne case er at undersøge, hvordan FlexVid kan bidrag til vækst, social sammenhængskraft og innovation på lokalt og regionalt plan?

Det hænger sammen med de mere samfundsrelaterede aspekter af projektet, bl.a. at styrke mulighederne for uddannelse af unge til varetagelse af opgaver inden for velfærdsprofessioner bredt i regionen, og på længere sigt at bidrage til en demografisk balance i forholdet mellem centerbyer og udkantsområder ([www.ucviden.dk](http://www.ucviden.dk)). Konkret vil alle fire byer og områder omkring uddannelsesstationerne og alle fire uddannelser være med i denne del af projektet. Undersøgelsen bliver i to dele, der naturligt vil falde på to forskellige tidspunkter.

Den første del vil involvere de fire kommuner, Studievalg Nordjylland og praktikpladser eksempelvis sygehusene. Igennem interviews vil vi høre om de muligheder og de begrænsninger, de ser i FlexVid, forventninger til udbyttet lokalt (beskæftigelsesmæssigt og socialt/kulturelt), hvordan ser det ud med rekrutteringen også set i lyset af adgangsbegrænsningerne i den nye læreuddannelse. Denne del vil kunne påbegyndes, før der optages studerende og undervisningen starter.

Den anden del vil involvere enkelte studerende i alle fire byer og på alle fire uddannelser. Her vil dybtgående interviews afdække spørgsmål om, hvorfor de netop har valgt denne uddannelsesmodel, hvordan uddannelsen fungerer for dem i det daglige, hvordan de håndterer udfordringen med at etablere en forankring og identitet inden for uddannelsens faglige fællesskab samt hvordan de ser deres karrierer generelt og i forhold til lokalsamfundet.

Undersøgelsen vil bidrage med viden om, hvorvidt Flexvids model for tilrettelæggelse af professionsuddannelser kan være med til at løse en del af den såkaldte ”yderområdeproblematik” (RUP 2012, s.16), og derigennem være med til at sikre regionens fortsatte vækst og innovation. Som led heri vil der også blive inddrage og formidlet resultater fra eksisterende teoretisk og empirisk forskning på området.

Marifus

I 2011 kom Kulturarvsstyrelsens Museumsudredning. I den fremsætter arbejdsgruppen forslag til museernes mission og vision. Missionen er at ”museerne skal bevare og udvikle kulturarv og naturarv. De skal producere, fastholde og formidle viden om kunst, kultur og natur i lokalt, nationalt og internationalt perspektiv…De skal bidrage til samfundsdebatten, til livslang læring hos den enkelte og til borgernes kulturelle identitet og forståelse for kulturel diversitet…” (Kulturarvsstyrelsen 2011, s. 24). Mens visionen er, at ”museerne skal skabe værdi for og være efterspurgt af borgere og samfund.

At museerne skal arbejde på at skabe værdi og være efterspurgt af borgere og samfund stemmer fint overens med Kulturarvsstyrelsens og Fonden Real Danias undersøgelse fra 2005, der bl.a. viser, at både borgere og virksomheder mener, at kulturarven kan styrke udviklingen indenfor turisme, boliger, erhvervsliv og handel (Kulturarvsstyrelsen 2005, s. 4). Borgerne mener desuden også, at kulturarven har stor betydning, når de skal vælge et sted at bo. En stærk lokal profil på kulturarv er med til at skabe dynamiske byer og kulturmiljøer, der tiltrækker attraktive borgere og virksomheder (ibid. s. 5).

En dataindsamling[[4]](#footnote-4) om kulturarv viser dog, at når borgerne konkret fortæller om kulturarv, er det, de finder vigtigst, deres eget bidrag til kulturarv, deres egen og deres families historie, mens landsbyens historie og omegnens historie er mindre væsentlig, når der ses bort fra oldtiden. Arkæologi finder mange interessant, mange fordi de har fundet spor i deres jord (Lauridsen 2009).

Men synes borgerne, at det lokale museum bidrager til at skabe værdi for deres lokalsamfund? Er museet efterspurgt af de lokale borgere?

Det skal den 3. case undersøge. Genstandsfeltet bliver kystmuseer, mere præcist Limfjordsmuseet i Løgstør og Nordjyllands Kystmuseum, en fusion af Skagen By- og Egnsmuseum, Bangsbo Museum og Arkiv og Sæby Museum og Arkiv. At der bliver tale om en blanding af fusionerede og ikke fusionerede museer er tilfældig, men det kan bidrage med nogle vigtige perspektiver mht. den lokale forankring.

Konkret vil denne del af projektet falde i to dele.

Del 1 vil indeholde en beskrivelse af de lokalområder, museerne ligger i, såvel demografisk, økonomisk og politisk og særligt med henblik på den kommunale museumspolitik.

Del 2 vil bestå af en spørgeskemaundersøgelse blandt et repræsentativt udsnit af befolkningen i de 4 byer: Skagen, Frederikshavn, Sæby og Løgstør. Spørgeskemaet vil bl.a. indfange oplysninger om de fælles mødesteder i byen, og brugen og betydningen af dem, brugen og betydningen af det lokale museum, og de tre typer af tillid.

Eftersom denne case er en del af et dansk-svensk projekt, hvor en af samarbejdspartnere er Högskolan Vest, vil der kunne blive tale om et komparativt studium.

**Samarbejdspartnere**

Jeg har et mere eller mindre formaliseret samarbejde med følgende:

- Susanne Dau: Ph.D. studerende på FlexVid: indsamlingen af data, og en artikel til ”Vocations and Learning” med resultaterne af den første survey.

- Gunnar Haase-Lind Svendsen, Center for Landdistriktsforskning SDU: social kapital som teori og operationaliseringen af denne.

- Högskolan Vest: flere forskere. Destinationsudvikling og social kapital.

- Folkelig Institut for Udkantsforhold: Udkantsproblematikker.

- Landsbyudvalget i Vesthimmerlands Kommune: udbrede kendskabet til skoleprojektet og finde informanter til interviews.

- Sonja Marcussen og Birthe Ginderup, pensionerede lærere i Aars: Finde ud årstal for skolelukninger i de 22 landsbyer tilbage til 1950’erne.

**Kurser**

Jeg planlægger at tage kurser bl.a. indenfor Nvivo, *mixed methods research*, kvalitative undersøgelser, kvantitative undersøgelser, *action research*, *publishing in international magazines*, evaluering*,* pædagogik for universitetsundervisere og vejleder.

**Arbejds- tidsplan**

|  |  |  |  |
| --- | --- | --- | --- |
| **Periode** | **Arbejde** | | |
|  | **Litteraturstudier** | **Dataindsamling** | **Analyse og formidling** |
| **1** | Fleksible uddannelser, statistikker  for ungdomsuddannelser og  videregående uddannelser, teori-  studium om social kapital,  Landsbybeskrivelser |  | - Deltagelse og præsentation af skoleprojektet  v. Landsbyernes Årsmøde i Ranum.  - Præsentation af det samlede Ph.D. projekt  v. Generalforsamling i Folkeligt Institut  for Udkantsforhold.  - Oplæg ved Udkantsseminar, UCN. |
| **2** | Statistikker for ungdoms-  uddannelser, teoristudium af  social kapital. Museer og turisme. | - Survey af FlexVid studerende  På FlexVid  - 44 individuelle interviews i  Vesthimmerlands Kommune  - Fokusgruppe interviews  (mentorer)  - Interviews studievejledning og  Kommuner. | - Præsentation af de første resultater af  Flexvid Survey v. seminar ”Udkanter og  Forkanter i Nordjylland”.  -Præsentation af første resultater v.  workshop på Högskola Vest.  - Analyse af Survey  - Analyse af de 44 interviews |
| **3** | Museer, turisme og regional  udvikling | - Marifus-survey i Løgstør,  Frederikshavn, Skagen og  Sæby.  - Interviews med enkelte  studerende på FlexVid | -Analyse af de 44 interviews,  - Analyse af fokusgruppeinterviews  -Analyse af interviews m. studievejledninger  og kommuner  - Deltagelse i Uddevalla Symposiet i Kansas  City.  -Artikel i samarbejde med Morten  Karnø Søndergaard om regional udvikling  og social kapital.  - Rapport til Ministeriet for By, Bolig og  Landdistrikter om skolen som social kapital.  - Artikel i samarbejde med Susanne Dau i  tidsskriftet ”Vocations and Learning”. |
| **4** | Opsamling fra de empiriske  studier. Udarbejdelse af teoretisk  ramme |  | -Analyse af Marifus-Survey  - Workshop Marifus - Incevida AAU. |
| **5** | Ophold v. University of Illinois  og Professor Jennifer Green i  forb. med studium af  *mixed methods research* | - Spørgsmål med i Damvads  slutevaluering til FlexVid  studerende. | -Analyse af Damvads slutevaluering  -Workshop Marifus |
| **6** | Afrunding og redigering af |  | Workshop Marifus |

**Bibliografi**

Andersen, J. G. (2012*) Tryghed, tilfredshed og udkantsproblemer*. Notat til Ministeriet for By, Bolig og Landdistrikter. Disponibel som PDF-fil på [www.mbbl.dk](http://www.mbbl.dk).

Andersen, M. L. (2012) ”Skolelukninger er hård kost for idrætsforeningerne” på DIG’s hjemmeside [www.dgi.dk](http://www.dgi.dk).

Bourdieu, P. (1986)”The forms of capital” i J. E. Richardson (ed.): *Handbook of Theory of Research for the Sociology of Education*, s. 241-258.

Cresswell, J. Plano Clark, V. (2010) *Designing and conducting mixed methods research*. Thousand Oaks, Ca: Sage.

Dinesen, P.T., Sønderskov, K. M. (2012) ”Hvorfor stiger tilliden?” i *Politica*, 44. årgang, nr. 1, s. 87-110.

Green, J. (2007) *Mixed Methods in Social Inquiry*. San Fransisco: Jossey Bass.

Hede, A., Andersen, J. G., Andersen, J. (2011) *Tryghedsmåling 2011. Danskernes tryghed i krisens år 3*. Disponibel som PDF-fil på [www.trygfonden.dk](http://www.trygfonden.dk).

Kristensen, I. T., Kjeldsen, C., Dalgaard, T. (2006) *Landdistriktskommuner. Indikatorer for landdistrikt*. Danmarks Jordbrugsforskning, Afdeling for Jordbrugsproduktion og Miljø. Disponibel som PDF- fil på [www.dffe.dk](http://www.dffe.dk)

Kristensen, K. (2011) *Status som frikommune*. Brev til Indenrigs- og Sundhedsministeriet. Tilgængelig på [www.sum.dk](http://www.sum.dk).

Kulturarvsstyrelsen (2011) *Udredning om fremtidens museumslandskab*. Kulturministeriet. Tilgængelig som PDF-fil på [www.kulturarv.dk/museer](http://www.kulturarv.dk/museer)

Kulturarvsstyrelsen, Fonden Realdania (2005) Kulturarv en værdifuld ressource for kommunernes udvikling. En analyse af danskernes holdning til kulturarv. Disponibel som PDF-fil på [www.kulturarv.dk](http://www.kulturarv.dk)

Lauridsen, E. (2009) ”Hvad er kulturarv?” i *Årbog, Vesthimmerlands Museum*, vol, 1, s. 85- 95.

Mandag Morgen og RealDania (2012) *2050. Der bli’r et yndigt land. Scenarier for Danmarks grønne fremtid*. Disponibel som PDF-fil på [www.landdistrikterne.dk](http://www.landdistrikterne.dk)

Ministeriet for By, Bolig og Landdistrikter (2012a) *Et helt Danmark. Debatindlæg til konferencen ”Visioner for vækst*”. Findes som PDF-fil på [www.mbbl.dk](http://www.mbbl.dk)

Ministeriet for By, Bolig og Landdistrikter (2012b) *Regional- og landspolitisk redegørelse 2012 – Regeringens redegørelse til Folketinget*. Findes som PDF-fil på [www.mbbl.dk](http://www.mbbl.dk)

Ministeriet for By, Bolig og Landdistrikter (2012c) ”Danmark er blandt de mindst urbaniserede lande i Europa”, i *Webfakta*. Disponibel på <http://mbbl.dk/webfakta/692>

Putnam, R. (2000) *Bowling Alone*. New York: Simon & Schuster Paperbacks.

Rosemeier, S. L. (2007) ”Den social kapitals fædre” i Hegedahl, P. og Rosemeier, S. L. (red.) *Social kapital som teori og praksis*. Frederiksberg C: Forlaget Samfundslitteratur, s. 9-37.

Schmidt, J. (2012) ”Danskerne tror ikke på politikerne” i *Ugebrevet A4*, tirs. d. 16/10 2012. Disponibel som PDF-fil på [www.ugebreveta4.dk](http://www.ugebreveta4.dk).

Strand, I. (2011) ”Dansk turisme mangler stærke vækstklynger” I *Ugebrevet Mandag Morgen*, MM06, s. 12-16. Disponible som PDF-fil på [www.mm.dk](http://www.mm.dk).

Strand, I, Kjems, M. (2011) ”Turismen forspilder mulighederne i dansk kulturarv” i *Ugebrevet Mandag Morgen*, MM08, s. 7-10. Disponibel som PDF-fil på [www.mm.dk](http://www.mm.dk)

Svendsen, G. L. H. (2011) ”Indledning: Tillid anskuet som kapital” i Hegedal, P. og Svendsen G. L. H. red. *Tillid – Samfundets fundament. Teorier, fortolkninger, cases*. Odense. Syddansk Universitetsforlag, s. 13-34.

Svendsen, G. L. H. (2007) *Hvad er social kapital?* Artikel udgivet på Institut for Forskning og Udvikling i Landdistrikter, SDU.

Svendsen, G. T. S., Svendsen, G. L. H. (2006) *Social kapital. En introduktion*. København: Hans Reitzels Forlag.

Sørensen, J. F. L. (2012) *Livskvaliteten i danske landdistrikter 1990-2008. En land-by sammenligning*. Rapport fra Center for landdistriktsforskning. Disponibel som PDF-fil på <http://www.sdu.dk/Om_SDU/Institutter_centre/C_clf_CenterLanddistriktsforskning>

Sørensen, J. F. L., Svendsen G. L. H., Jensen, P. S. (2011) ”Der er dejligt derude på Landet? Social kapital på landet og i byen 1990-2008)” i Gundelach, P. Red*. Små og store forandringer. Danskernes værdier siden 1981.* København: Hans Reitzels Forlag, s. 240-263.

Torpe L. (2009) ) ”Foreninger og social kapital i Danmark” i Ibsen, B., Møller J., Sørensen, I. L. J., Thuesen, A. A., Torpe, L. *Foreningslivet i Danmark: under udvikling eller afvikling?* Danish Institute of Rural Research and Development, University of Southern Denmark, Report 11/2009, s. 11-20.

Velfærdsministeriet og Fødevareministeriet (2009) *Landdistriktsredegørelse 2009. Regeringens redegørelse til Folketinget.* Tilgængelig som PDF-fil på [www.vfm.dk](http://www.vfm.dk).

Vesthimmerlands Kommune (2010) *Vesthimmerlands Kommunes Landdistriktspolitik 2010-2013*. Aars: Vesthimmerlands Kommune. Dipsonibel som PDF-fil på [www.vesthimmerland.dk](http://www.vesthimmerland.dk)

Vækstforum (2012) Regionalt vækstpartnerskab mellem Regeringen og Vækstforum Nordjylland.

Østergaard, K. K. (2011) ”Turisme kan skabe kædereaktioner af vækst” *i Ugebrevet Mandag Morgen,* MM05, 01.02.11 Disponibel som PDF-fil på [www.mm.dk](http://www.mm.dk)

1. København, Århus, Odense og Aalborg. [↑](#footnote-ref-1)
2. Danmarks Jordbrugsforskning har i 2007 ud fra nogle bestemte kriterier inddelt de 98 kommuner i 4 typer: By-, mellem-, land- og yderkommuner. [↑](#footnote-ref-2)
3. Undersøgelsen er en del af den internationale undersøgelse ”The European Values Survey”, som indtil nu er blevet gennemført 4 gange i perioden fra 1981 til 2008. Hver gang har man stort set benyttet det samme spørgeskema med tilpasninger [↑](#footnote-ref-3)
4. Fra dataindsamlingen i forbindelse med projektet ”Vores Kulturarv – Vesthimmerland i Dialog” [↑](#footnote-ref-4)